Isejħu protesta llejla b'reazzjoni għall-pubblikazzjoni tar-rapport tal-inkjesta Repubblika, occupyjustice u Manuel Delia qed isejħu protesta fi Pjazza Kastilja llejla mis-7:00 p.m 'il quddiem. Dan wara li aktar kmieni l-Prim Ministru ppubblika r-rapport sħiħ tal-inkjesta pubblika b'rabta mal-omiċidju ta' Daphne Caruana Galizia. F'rapport ta' 437 paġna, il-Bord tal-Inkjesta fuq il-qtil ta' Daphne Caruana Galizia kkonkluda li l-Istat Malti ma kellu ebda rwol fl-assassinju imma għandu jerfa' r-responsabbilità għall-qtil tal-ġurnalista. Dan minħabba li nħolqot atmosfera ta' impunita. L-inkjesta tgħid li tittama li l-qtil "għallimna lezzjoni u wieħed jawgura u jistenna li f'dan il- kuntest qiegħed isir progress. Is-sinjali huma f'din id-direzzjoni." Ir-rapport ta' inkjesta jiddikjara li "filwaqt li ma rriżultat ebda prova li l-iStat bħala tali kellu xi rwol fl-assassinju ta' Daphne Caruana Galizia, l-iStat għandu jerfa' r-responsabbilità għall-assassinju billi ħoloq atmosfera ta' impunità, ġenerata mill-għola livelli fil-qalba tal-amministrazzjoni f'Kastilja u bħal qarnita infirxet għal entitajiet oħra bħal istituzzjonijiet regolatorji u l-Pulizija. Dan wassal għall-kollass tas-saltna tad-dritt u għalhekk l-iStat u l-entitajiet li kkomponewh ma għarafx kif kellu jagħraf ir-riskju reali u immedjat, inkluż mill-aġir kriminali ta' terzi għall-ħajja ta' Daphne Caruana Galizia. Barra minnhekk naqas milli jieħu miżuri fi ħdan il-firxa tas-setgħat tiegħu li, b'ġudizzju raġonevoli, kien mistenni minnu li jieħu biex jevita dak ir-riskju." L-inkjesta iddikjarat li "l-provi kollha f'din l-inkjesta jwasslu għall-konvinzjoni illi l-assassinju ta' Daphne Caruana Galizia huwa intrinsikament jekk mhux esklussivament marbut max-xogħol investigattiv tagħha, b'allegazzjonijiet ta' irregolaritajiet u abbużi amministrattivi fit-twettieq ta' proġetti ta' żvilupp maġġuri li fihom kienu involuti elementi ta' negozju kbir fil-pajjiż."